ATKLĀTĀ KONKURSA
“Valsts akciju sabiedrības “Valsts nekustamie īpašumi” 2026.un 2027.gada gada pārskata revīzijas pakalpojums, nodrošinot SFPS Grāmatvedības standartu piemērošanu”

(Iepirkuma identifikācijas Nr. VNĪ 2026/2/6-1/AK-58)

Iepirkuma komisijas atbilde uz pretendenta uzdoto jautājumu
(apstiprināta Iepirkuma komisijas 2026.gada 4.augusta sēdē)

Jautājums: vēršam uzmanību, ka Iepirkuma līguma 13. punktā paredzētais datu apstrādes regulējums ir balstīts uz pieņēmumu, ka Izpildītājs personas datus apstrādā Pasūtītāja uzdevumā un saskaņā ar Pasūtītāja norādījumiem, t.i., kā datu apstrādātājs Regulas (ES) 2016/679 (GDPR) izpratnē. Tomēr attiecībā uz gada pārskatu revīzijas pakalpojumiem šāds regulējums nav pilnībā atbilstošs revīzijas pakalpojuma būtībai un piemērojamajam tiesiskajam regulējumam. Saskaņā ar Revīzijas pakalpojumu likumu zvērinātam revidentam revīzijas pakalpojumi jāsniedz neatkarīgi, ievērojot profesionālos standartus, profesionālo skepsi, objektivitāti un neatkarību. Revīzijas procedūras, revīzijas dokumentācijas saturs un revidenta atzinums netiek noteikti pēc klienta norādījumiem, bet gan saskaņā ar piemērojamajiem normatīvajiem aktiem un starptautiskajiem revīzijas standartiem. Turklāt Revīzijas pakalpojumu likuma 34. pants nosaka revidenta pienākumu glabāt revīzijas darba dokumentus normatīvajos aktos noteiktajā termiņā. Līdz ar to revidents nevar pilnībā pakļauties klienta norādījumiem attiecībā uz darba dokumentācijas vai tajā ietverto personas datu dzēšanu, ja šāda glabāšana ir obligāta saskaņā ar normatīvajiem aktiem. Ņemot vērā minēto, gada pārskatu revīzijas pakalpojumu sniegšanas ietvaros attiecībā uz personas datiem, kas tiek apstrādāti revīzijas uzdevuma izpildei, zvērināts revidents parasti pats nosaka datu apstrādes nolūkus un līdzekļus un attiecīgi darbojas kā pārzinis, nevis datu apstrādātājs. Lūdzam izvērtēt iespēju precizēt Līguma 13. punktu un noteikt, ka, sniedzot gada pārskatu revīzijas pakalpojumus, Izpildītājs attiecībā uz audita vajadzībām apstrādātajiem personas datiem darbojas kā neatkarīgs pārzinis.
Atbilde: līguma projektā veikti grozījumi. 

